钦定古今图书集成/明伦汇编/氏族典/第132卷 > 《廖用贤尚友录》 > 辛勉
## 钦定古今图书集成/明伦汇编/氏族典/第132卷 > 《廖用贤尚友录》 > 辛勉

按《晋书辛勉传》：“勉字伯力，陇西狄道人也。父洪，左卫
将军。勉博学有贞固之操，怀帝世，累迁为侍中。及洛
阳陷，随帝至平阳，刘聪将署为光禄大夫，勉固辞不
受。聪遣其黄门侍郎乔度赍药酒逼之，勉曰：‘大丈夫
岂以数年之命，而亏高节，事二姓，下见武皇帝哉’！引
药将饮，度遽止之，叹息而去。聪嘉其贞节，深敬异之”，
为筑室于平阳西山，月致酒米，勉亦辞而不受。年八
十卒。